SE SE utlwisang botlhoko ke gore ditiragalo tsa go tshwana le eno ga di direge fela kwa Malawi, e go fopholediwang gore diperesente di le 15 tsa baagi ba yone ba na le HIV. Go ya ka lekwalodikgang la Globe and Mail, bookelo bongwe jwa metseselegae “bo amogetse diperesente di le 150 tsa balwetse mo go jone, e bile diperesente di le 50 tsa badiri ba jone ga di tlhole di kgona go bereka” ka ntlha ya AIDS. HIV e anama le go feta mo dinageng tse dingwe tsa Afrika tse di kwa borwa jwa Sekaka sa Sahara. Ka 2002, mokgatlho wa Joint United Nations Programme on HIV/AIDS (UNAIDS) o ne wa bega jaana: “Gone jaanong go lebeletswe gore motho wa kwa dinageng tsa Afrika tse di kafa borwa jwa Sekaka sa Sahara a tshele dingwaga di le 47. Fa AIDS e ka bo e seyo, e ne e tla nna dingwaga di le 62.”